Gargati col consiero

I gargati col consier xe un piato tipego del Alto Vixentin.

Par 4 persone ghe vol:

 320 g de gargati

El consier:

 500 g de carne mista( mas-cio, połastro, vedeło, manxo)
 1 sioła
 1 ciufo de parsémoło
 1 rameto de rosmarin
 buro
 1 goto de vin bianco
 verdure:
 in inverno: raicio de Trevixo e po articioki.
 in primavera: bruscandołi, po sparasi, bixi e pomidori
 in utuno: fonghi

Prima se cuxina a parte łe verdure de stajon. Se trita fina fina ła sioła e ła se desfriza in na farsora co un fià de buro, el parsemoło e el rosmarin, se ghe versa rento ła carne trità a toki grosi, se xonta el vin e se
fa svanpir. Se xonta łe verdure. Se cuxina i gargati (30 minuti) e i se buta 'nteła farsora del consier co un fià de acua de cotura e se salta ła pasta un fià de olte.

Categoria:Cuxina veneta
Categoria:Pasta